สามารถฯควัก1,000 ล้านสร้างโรงไฟฟ้า
สามารถฯ ขี่กระแสโลกร้อน&nbsp; เตรียมควักกว่า 1,000 ล้านบาท ลงทุนโรงไฟฟ้าพลังงานทางเลือก 5-10 แห่งในปีนี้
15 ม.ค. 2553

สามารถฯ ขี่กระแสโลกร้อน  เตรียมควักกว่า 1,000 ล้านบาท ลงทุนโรงไฟฟ้าพลังงานทางเลือก 5-10 แห่งในปีนี้ 
นายวัฒน์ชัย วิไลลักษณ์ กรรมการผู้จัดการใหย๋ บริษัท สามารถ คอร์ปอเรชั่น เปิดเผยว่า จะใช้เม็ดเงินกว่า 50% ของงบลงทุนทั้งหมดของปีนี้ที่มีอยู่ 2,000 ล้านบาท ตั้งโรงงานไฟฟ้าพลังงานทางเลือก 5-10 แห่ง ขนาด 5-10 เมกะวัตต์ ในต่างจังหวัดของประเทศไทย โดยจะร่วมทุนกับพันธมิตรที่ดำเนินธุรกิจทางด้านนี้อยู่แล้ว  และจะสามารถเปิดเผยรายละเอียดของแผนธุรกิจที่ชัดเจนทั้งหมดดภายในไตรมาสแรกของปีนี้ 
การหันมาให้ความสำคัญกับธุรกิจโรงไฟฟ้าพลังงานทางเลือกอย่างจริงจังในปีนี้นั้น เพราะเห็นว่าพลังงานทดแทนกำลังได้รับความสนใจ  หลังจากทั่วโลกตื่นตัวกับการแก้ปัญหาภาวะโลกร้อน  ซึ่งทางสามารถเองได้ดำเนินธุรกิจนี้อยู่แล้วในประเทศกัมพูชา  จึงเท่ากับเป็นการต่อยอดให้กว้างขึ้น  แม้เป็นธุรกิจที่ไม่ได้ให้กำไร (มาร์จิ้น) สูง แต่ถือเป็นธุรกิจที่มั่นคง 
 นอกจากธุรกิจโรงไฟฟ้าแล้ว  ยังจะเน้นเรื่องไอซีที โซลูชั่น  ซึ่งดำเนินการภายใต้ บริษัท สามารถ เทลคอม  โดยเน้นการเข้าร่วมประมูลโครงการรัฐที่จะมีมากขึ้นจางบของโครงการไทยเข้มแข็ง  ส่งผลให้ธุรกิจนี้จะเติบโตแบบก้าวกระโดด โดยคาดว่าจะสร้างรายได้สูงถึง 1 หมื่นล้านบาท เพิ่มขึ้นจากปีที่ผ่านมาที่มีรายได้ประมาณ 6,000 ล้านบาท  เช่นเดียวกับธุรกิจจำหน่ายเครื่องโทรศัพท์มือถือเฮาส์แบรน์ด ยี่ห้อ ไอ-โมบาย ที่ในปีนี้จะมียอดจำหน่ายรวม 4.5 ล้านเครื่อง แบ่งเป็นในประเทศ 3.3 ล้านเครื่อง และ ต่างประเทศ 1.2 ล้านเครื่อง  และมีรายได้ทั้งปีประมาณ 1.2 หมื่นล้านบาท  เติบโตขึ้นจากปีที่ผ่านมาที่มียอดจำหน่ายรวม 3.6 ล้านเครื่อง
 นายวัฒน์ชัย กล่าวว่า  ในปีนี้รายได้ของบริษัทจะเติบโตขึ้นประมาณ 35-40% ตามภาพรวมของเศรษฐกิจที่เริ่มฟื้นตัวกลับมาดีขึ้น ตั้งเป้าว่าจะมีรายได้รวมทั้งปี 2.5 หมื่นล้านบาท  สำหรับธุรกิจในประเทศกัมพูชา ซึ่งประกอบด้วย บริษัท แคมโบดีย  แอร์ทราฟิก เซอร์วิส (CATS) และบริษัท กัมโป พาวเวอร์ แพลนท์ คาดว่าจะเติบโตขึ้นอีก 10% จากปีที่แล้ว หรือมีรายได้ประมาณ 1,000 ล้านบาท 
 อย่างไรก็ตาม กรณีของ นายศิวรักษ์ ชุติพงศ์ วิศวกรไทยของแคทส์ที่ถูกจับนั้น  บริษัท ยืนยันว่าไม่ได้เป็นการจัดฉากแต่อย่างใด  เพราะที่ผ่านมาธุรกิจไม่เกี่ยวข้องกับการเมืองอยู่แล้ว